Document ID: /roh_data/filtered/fineweb-2-filterrobots_roh.jsonl.gz/7269

La «Newsletter»
Jau spetg mintgamai cun brama sin la brev da la schefredacziun, la «Newsletter» che cumpara duas giadas il mais. Gian Ramming, Bernard Bearth, René Spescha e David Truttmann èn ils auturs da questa circulara electronica. Adressats principals èn schurnalistas e schurnalists da RTR. Leger pon tut ils RTR-Mail-Users. Ed jau sper ch’era tuts legian.
Questa brev ha pliras funcziuns: ella è in manual schurnalistic, ina directiva, in mussavia, in resun sin prestaziuns gartegiadas e mintgatant era sin talas ch’han forsa betg tutgà la noda. Ella è in organ d’infurmaziun ord la partiziun «program», ella dat ina survista dals projects ed ella explitgescha fenomens e particularitads schurnalisticas che stattan ordaifer la lavur dal mintgadi. Pia era in agid per la reflexiun professiunala. Ed ella dat era in cuc sur las atgnas saivs ora: per mussar co che auters fan lur lavur.
E senza vulair flattar: il stil da la brev tschiffa mai mintga giada. Ils auturs chapeschan da raquintar istorgias, era magari sch’il tema para dad esser sitg. Els prendan il linguatg per il maun e van sur pradas grassas, sa nutrind dals pastgs e da l’erva. Respect e cumpliment per quest’ovra pitschna mo impurtanta e speranza cun bler effect.